Nimen rekisteröintihakemuksen julkaiseminen maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdan nojalla

(2021/C 463/20)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa tästä julkaisemisesta.

YHTENÄINEN ASIAKIRJA

”Zagorski bagremov med”

EU-nro: PDO-HR-02612 – 1. kesäkuuta 2020

SAN (X) SMM ( )

1. [SAN:n tai SMM:n] nimi tai nimet

”Zagorski bagremov med”

2. Jäsenvaltio tai kolmas maa

Kroatian tasavalta

3. Maataloustuotteen tai elintarvikkeen kuvaus

3.1. Tuotelaji

Luokka 1.4 Muut eläinperäiset tuotteet (munat, hunaja, erilaiset maitotuotteet paitsi voi jne.)

3.2. Kuvaus 1 kohdassa nimetystä tuotteesta

3.2.1. Tuotteen määritelmä

”Zagorski bagremov med” valmistetaan medestä, jota saadaan ensisijaisesti Hrvatsko Zagorjen alueella kasvavasta valeakaasiasta (Robinia pseudoacacia) sekä sen lähistöllä kasvavista hunajakasveista. Ensisijaisen kasvilajin yhteydessä kasvavat kasvilajit ovat kehittyneet alueen erityisten geomorfologisten ja ilmasto-olosuhteiden myötävaikutuksesta, ja niillä on yhdessä ensisijaisen kasvilajin kanssa vaikutuksensa hunajan kasvitieteelliseen alkuperään. Tuote saatetaan markkinoille lingottuna hunajana, kennohunajana tai palahunajana.

3.2.2. Siitepölykoostumuksen ominaisuudet

Valeakaasian (Robinia pseudoacacia) siitepölyn lisäksi Zagorski bagremov med -hunajan siitepölykoostumuksessa voi olla myös seuraavien mesikasvilajien siitepölyä: mustamarjakanukka (Cornus sanguinea), korpipaatsama (Frangula alnus), misteliä muistuttava Loranthus europaeus, asterikasvit (Asteraceae), vaahtera (Acer spp.), puna-apila (Trifolium pratense), voikukka (Taraxacum officinale), ristikukkaiset (Brassicaceae), hedelmälajit (Prunus spp.), voikukan tyyppiset asterikasvit (Asteraceae: Taraxacum-tyyppi), sarjakukkaiskasvit (Apiaceae), sinapit (Sinapis spp.), lehmus (Tilia spp.), keltamaite (Lotus corniculatus), kaunokit (Centaurea spp.) sekä vähäisemmässä määrin muiden kasvilajien siitepöly. Siitepölykoostumuksessa voi olla siitepölyä myös seuraavista muista kuin mesikasveista: saarni (Fraxinus spp.), koiranheinä (Dactylis glomerata), heinäkasvit (Poaceae), ratamo (Plantago spp.), angervo (Filipendula spp.), sara (Carex spp.), tammi (Quercus spp.) ja unikko (Papaver spp.).

Kun muiden kuin mesikasvien siitepölyn määrä on vähennetty Zagorski bagremov med -hunajan sisältämän siitepölyn kokonaismäärästä, jäljellä on oltava yli 27 prosenttia valeakaasian (Robinia pseudoacacia) siitepölyä.

3.2.3. Aistinvaraiset ominaisuudet

Zagorski bagremov med -hunajalla on seuraavat aistinvaraiset ominaisuudet:

Ulkomuoto

Väri: vaalea, lähes värittömästä vaaleaan oljenkeltaiseen riippuen hunajan yksikukkaisuudesta.

Kirkkaus: erittäin kirkas.

Kiteytyminen: pysyy pitkään juoksevana, kiteytyy harvoin.

Tuoksu

Ei voimakas. Hunajanäytteen yksikukkaisuudesta riippuen mahdollisesti selvästi havaittava valeakaasiankukan ja tuoreen vahan tuoksu.

Maku

Melko tai erittäin makea, matala happopitoisuus.

Aromi

Kestoltaan lyhyt tai keskipitkä vaniljan, valeakaasiankukan, hunajakennon ja vastakirnutun voin aromi.

3.2.4. Fysikaalis-kemialliset parametrit

Vesipitoisuus: enintään 18,0 %.

Sähkönjohtavuus: enintään 0,25 mS/cm.

Hydroksimetyylifurfuraalipitoisuus: enintään 15 mg/kg hunajaa.

3.3. Rehu (vain eläinperäiset tuotteet) ja raaka-aineet (vain jalostetut tuotteet)

Mehiläisyhdyskuntia ei saa ruokkia mehiläisten laiduntaessa.

3.4. Erityiset tuotantovaiheet, joiden on tapahduttava yksilöidyllä maantieteellisellä alueella

Kaikkien Zagorski bagremov med -hunajan tuotantovaiheiden (laiduntamisen ja keruun) on tapahduttava kohdassa 4 rajatulla maantieteellisellä alueella.

3.5. Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

Tuotteen laadun ja jäljitettävyyden varmistamiseksi ”Zagorski bagremov med” tulee pakata rajatulla maantieteellisellä alueella. Kuljetuksen aikana vallitsevat vääränlaiset (korkeat) lämpötilat voivat muuttaa Zagorski bagremov med -hunajan fysikaalis-kemiallisia parametreja ja aistinvaraisia ominaisuuksia tai johtaa asiaankuulumattomien hajujen tarttumiseen tai ilmankosteuden kertymiseen hunajaan. Siksi hunajapakkauksissa on ilmatiivis, ihannetapauksessa metallinen kansi.

Hunaja voidaan pakata myyntiolosuhteista riippuen erikokoisiin pakkauksiin, ja pakkaustavoista pidetään kirjaa.

3.6. Tuotteen, johon rekisteröity nimi viittaa, merkitsemistä koskevat erityiset säännöt

Ennen markkinoille saattamista kaikkiin pakkauksiin on merkittävä Zagorski bagremov med -hunajan logo, jonka on oltava pakkauksen muuta tekstiä suurempi. Logossa on musta tausta, jonka keskellä on teksti ZAGORSKI BAGREMOV MED. Sanat ”zagorski” ja ”med” on kirjoitettu valkoisin ja sana ”bagremov” keltaisin kirjaimin. Tekstin vasemmalla puolella on kolme erikokoista, tyyliteltyä valkoista mehiläistä (kaavio 1).

Kaavio 1: Zagorski bagremov med -logo.

4. Maantieteellisen alueen tarkka rajaus

Zagorski bagremov med -hunajan maantieteellinen tuotantoalue käsittää Hrvatsko Zagorjen alueen, tarkemmin sanottuna koko Krapina-Zagorjen maakunnan, Varaždinin maakunnan länsiosan, johon kuuluvat Bednjan, Lepoglavan, Ivanecin, Novi Marofin, Breznički Humin ja Breznican kaupungit ja kunnat, sekä Zagrebin maakunnassa sijaitsevan alueen, joka rajoittuu Krapina-Zagorjen ja Varaždinin maakuntiin ja jossa sijaitsevat Brdovecin, Marija Gorican, Pušćan, Dubravican, Lukan, Jakovljen, Bistran ja Bedenican kunnat sekä Kupljenovon, Bregovljanan, Hruševec Kupljenskin ja Pojatnon asutusalueet.

5. Yhteys maantieteelliseen alueeseen

Maantieteellisen alueen erityisyys

Suuressa osassa Hrvatsko Zagorjen alueesta on runsaasti luonnonvaraista kasvillisuutta ja maataloutta ja vain vähän intensiivistä maataloustuotantoa ja teollisuutta. Kohdassa 4 rajatulla maantieteellisellä alueella on näin ollen ihanteelliset olosuhteet mehiläishoidolle.

Zagorski bagremov med -hunajan erityisyys on suurelta osin rajatun maantieteellisen alueen topografisten ja ilmastotekijöiden sekä kukkivien kasvien ansiota.

Rajatulla maantieteellisellä alueella vallitsee kostea mannerilmasto. Talvi on suhteellisen leuto, kesä melko lämmin ja syksy hieman kevättä lämpimämpi. Syksyn ja kevään lämpötilat ovat vuoden keskilämpötilaa korkeampia. Myöhäissyksy ja talvi ovat kukkuloilla usein lämpimämpiä ja aurinkoisempia kuin tasangoilla. Kukkulat säästyvät laaksoissa yleisesti esiintyvältä hallalta. Hrvatsko Zagorjen alueelle on tyypillistä mannerilmaston saderytmi, mikä tarkoittaa rankkasateita touko-, kesä- ja heinäkuuhun sijoittuvalla kasvukaudella. Myös marraskuussa on sadehuippu, kun taas helmi- ja maaliskuu ovat kuivimmat kuukaudet. Vuotuinen sademäärä on noin 1 000 millimetriä. Mäkisellä maastolla on vaikutuksensa tuuleen. Useimmin tuuli puhaltaa lännestä (45 % vuodesta) ja toiseksi eniten idästä (29 % vuodesta), kun taas 6 prosenttia vuodesta on tyyntä. Kovimmat tuulet ovat voimakkuudeltaan boforiasteikolla 6–9. Voimakkaimmillaan tuuli on myöhäissyksyn ja varhaiskevään välillä (Crkvenčić et al., 1974b: Geografija SR Hrvatske [Kroatian sosialistisen tasavallan maantiede], s. 69–81).

Hrvatsko Zagorjen erityispiirteisiin kuuluvat sen runsaat kukkulat, joiden ansiosta valeakaasiat säästyvät myöhäiskevään hallalta. Mäkisen maaston ansiosta valeakaasia kukkii – ja mehiläiset laiduntavat – pitempään, sillä valeakaasia kukkii ensin suojassa olevilla alavilla alueilla ja vasta myöhemmin korkeammissa paikoissa. Kroatian tasangoilla mehiläiset laiduntavat valeakaasiankukissa keskimäärin 10–12 päivää, mutta rajatulla maantieteellisellä alueella tämä aika pitenee maan pintarakenteen ansiosta 20 päivään (Šimić, 1980: Naše medonosno bilje [Mesikasvimme], s. 84–85).

Rajatun maantieteellisen alueen ilmasto-olosuhteilla on merkittävä vaikutus meden erittymiseen. Farkasin ja Zajaczin (2007) (Nectar Production for the Hungarian Honey Industry, s. 134) mukaan valeakaasian meden erittymisen kannalta ihanteelliset olosuhteet ovat tyynet, lämpimät yöt (noin 15 °C) ja riittävä aamukaste sekä melko lämpimät päivät (25 °C). Arvioidut ilman lämpötilat vahvistettiin kolmivuotisessa tutkimuksessa, jonka Krušelj teki valeakaasian kukintakaudella Krapina-Zagorjen maakunnassa (vuonna 2012 julkaistu väitöskirja Utjecaj vremenskih i proizvodnih uvjeta na kakvoću bagremova meda s područja Krapinsko-zagorske županije [Sään ja tuotanto-olosuhteiden vaikutus valeakaasiahunajan laatuun Krapina-Zagorjen maakunnassa], s. 66, 77 ja 81).

Rajatun maantieteellisen alueen erityisyys on nähtävissä myös sen kukkivissa kasveissa eli valeakaasiametsiköissä, joista suurin osa esiintyy ryhmissä tai muodostaa sekametsiä muiden puulajien kanssa. Valeakaasia on erittäin tuottelias kasvi. Se leviää helposti ja nopeasti kosteassa ja hedelmällisessä maaperässä ja voi toimia pioneerilajina.

Mehiläishoitoa on harjoitettu rajatulla maantieteellisellä alueella jo vuosisatojen ajan. Se oli yksi Zagorjen kartanoiden ja tilojen tärkeimmistä maatalouden muodoista. Hunaja ja vaha ovat kuuluneet markkinoiden kysytyimpien tuotteiden joukkoon. Siksi Kroatian parlamentti sääti jo vuonna 1626 (Petrić, 2011: Samobor i okolica u ranom novom vijeku [Samobor ja sen lähiseutu uuden ajan alussa], s. 309–310, ja F. Šišić, 1918: Podatci o skladištima meda [Tietoa hunajavarastoista], Kroatian parlamentin asiakirjat, s. 458, 465), että hunajaa sai viedä ainoastaan Krapinan, Varaždinin ja Samoborin kaupungeista (Mudrinjak, 2017: Hrvatska pčela [Kroatian mehiläinen], s. 203–205). Kroatiasta vietävä hunaja piti punnita, ja sadasta kilogrammasta hunajaa maksettiin kaksi kreutseria.

Tuotteen erityisyys

Tuotantoalueella kasvavien kasvilajien siitepölyn ansiosta sekä hunajan maantieteellinen että kasvitieteellinen alkuperä voidaan määrittää. Lukuisten tutkimusten siitepölyanalyysien tulosten perusteella yksikukkahunajalta edellytettävä valeakaasiasiitepölyn 20 prosentin osuus ylittyy – se on Zagorski bagremov med -hunajassa 27 prosenttia. Tämän hunajan ilmeisen yksikukkainen luonne on havaittavissa sen fysikaalis-kemiallisissa ominaisuuksissa (sähkönjohtavuus) ja aistinvaraisten ominaisuuksien ilmaisuvoimassa. Ne korostavat sen erityisyyttä ja omaleimaisuutta verrattuna muiden alueiden samantyyppisiin hunajiin. On myös huomattava, että rajatulla maantieteellisellä alueella tuotettua valeakaasiahunajaa on valvottu jo vuosien ajan, eikä sen kasvitieteellisen alkuperän seurannassa ei ole löydetty jäämiä rapsin siitepölystä. Tämä erottaa alueen useimmista Kroatian muista valeakaasiahunajan tuotantopaikoista.

Syy-seuraussuhde maantieteellisen alueen erityisluonteen ja tuotteen erityisluonteen välillä

Rajatun maantieteellisen tuotantoalueen topografiset ja ilmastotekijät sekä kukkaresurssit määrittävät Zagorski bagremov med -hunajan erityisluonteen. Hrvatsko Zagorjen pinnanmuodot (mäkinen maasto) vaikuttavat valeakaasian kukinnan kestoon ja näin ollen myös mehiläisten laiduntamiseen, joka pitenee alueella 20 päivään. Maaperän ominaisuuksien (jäykkä, hapan maaperä), pienten, hajanaisten maalohkojen sekä maanviljelytekniikoiden soveltamisvaikeuksien vuoksi alueella ei viljellä rapsia, mikä tekee rajatusta maantieteellisestä alueesta erityisen sopivan Zagorski bagremov med -hunajan tuotantoon Kroatian muihin osiin verrattuna. Muualla Kroatiassa valeakaasiahunajaa tuotetaan alueilla, joilla kasvaa rapsia, minkä vuoksi rapsin mettä (ja näin ollen siitepölyä) hunajassa ei voida välttää.

Zagorski bagremov med -hunajan erityisluonne perustuu pitkään mehiläishoitoperinteeseen, joten yhteyttä rajattuun maantieteelliseen alueeseen kuvastavat myös historialliset, perinne- ja kulttuuritekijät.

Yhden tärkeimmistä historiallisista yhteyksistä hunajan ja vahan tuotantoon Hrvatsko Zagorjessa muodostaa piparkakkujen kaltaisten liticar-hunajakeksien ja kynttilöiden valmistus. Piparkakkujen valmistus tuli alueelle 1500- ja 1600-luvun taitteessa kauppamatkustajien mukana osana Steiermarkin liticar-leipurien kiltaa, ja sitä harjoitetaan yhä. Piparkakkujen valmistus Hrvatsko Zagorjessa tunnustettiin ja otettiin mukaan UNESCOn aineettoman kulttuuriperinnön luetteloon vuonna 2010.

Zagorski bagremov med -hunajan tuotannon korkea laatu on tulosta Hrvatsko Zagorjen mehiläishoitajien nykyaikaisen tekniikan tuntemuksesta, jota tarvitaan mehiläisyhdyskuntien hoidossa ja hunajan valmistelussa myyntiä varten. Mehiläishoitajat pyrkivät löytämään parhaat paikat sekä paikallaan pysyville että liikuteltaville mehiläistarhoille ja keräämään hunajan oikeaan aikaan, mikä on laatuhunajan tuotannon edellytys.

Viimeksi kuluneiden 16 vuoden aikana Krapina-Zagorjen maakunta ja Krapina-Zagorjen maakunnan mehiläishoitajien yhdistysten liitto ovat järjestäneet tapahtuman, jossa tehdään tunnetuksi Zagorski bagremov med -hunajan laatua ja Zagorjen mehiläishoitajia sekä esitellään ja arvioidaan Krapina-Zagorjen maakunnassa valmistettua hunajaa.

Osoituksena Zagorski bagremov med -hunajan erityislaadusta Kroatian muissa osissa tuotettuun valeakaasiahunajaan verrattuna on, että erään Hrvatsko Zagorjessa sijaitsevassa Konjščinan kunnassa asuvan mehiläishoitajan hunaja sai maailman parhaan valeakaasiahunajan palkinnon Ljubljanassa vuonna 2010 järjestetyssä Apimedica and Apiquality Forum -tapahtumassa. Lisäksi rajatulla maantieteellisellä alueella tuotettu Zagorski bagremov med -hunaja on jo useiden vuosien ajan kerännyt kiitosta Kroatiassa ja lähellä sijaitsevassa Sloveniassa pidetyissä hunajatapahtumissa.

Eritelmän julkaisutiedot

(tämän asetuksen 6 artiklan 1 kohdan toinen alakohta)

https://poljoprivreda.gov.hr/UserDocsImages/dokumenti/hrana/zoi-zozp-zts/dokumenti-zoi-zozp-zts/Specifikacija_proizvoda_Zagorski_bagremov_med.pdf

(1) EUVL L 343, 14.12.2012, s. 1.